ועדת הכלכלה, כנסת 25, פרוטוקול מספר 227, 2023-11-08 00:00

דוד ביטן: אני פותח את הישיבה, ישיבת המשך להשלכות המלחמה על התיירות ומתווה הסיוע הנדרש לעוסקים בתחום התיירות

דוד ביטן:  ישבתי אתמול עם האוצר וגם היום תהיה ישיבה על זה, נציג האוצר כאן, יש דברים שהם פטורים במסגרת המתווה הכללי הארצי שעכשיו נידון בוועדת הכספים, אנחנו נתייחס לזה, בעיקר כל נושא כוח האדם וכל מיני דברים כאלה, ויש נושאים שהם רוחביים והאוצר לא מוכן לתקן אותם שקשורים למכלול של מעל 400 מיליון שקל

דוד ביטן:  הוא גם לא מוכן לפצל את זה, כמו שביקשתי ממנו, בנושא של חברה לתיירות שהיא חברת מעבר של כסף, אז זה לא ממש מחזור אמיתי שלהם, זה לא חברה שזה המחזור שלה, אלא הם רק מתווכים של הכסף הזה ויש להם רווח מסוים, תיווך או עמלות

דוד ביטן:       לגבי המלונות וחברות התעופה, בנושא הזה גם דיברתי עם שר התיירות וגם דיברתי עם האוצר

דוד ביטן:  מה שאנחנו נעשה, לגבי חברות התעופה, זה נושא שצריך להסדיר מול חברות התעופה, בתיווך של משרד התיירות והתחבורה, זה לא רק משרד התיירות, והנושא של המלונות, כרגע רוב המלונות נמצאים בהכנסה בעקבות זה שהם נותנים למפונים את היחידות ולכן הרבה פיצוי שקשור לעניין הזה גם לפי המתווה הקיים הם לא יקבלו

דוד ביטן:  לגבי השיפוץ, זו השאלה העיקרית, שיפוץ המלונות לאחר המלחמה, בוא נגיד שראיתי את הסכומים של משרד התיירות, הם סכומים מוגזמים באופן מיוחד, גם לא סביר שמלון שהוא ותיק שצריך שיפוצים ללא קשר יעמיס את השיפוצים שלו על המתווה הזה

דוד ביטן:       מה שאנחנו מציעים, גם לגבי חברות התעופה וגם לגבי המלונות, בנושא הזה ההחלטה שלנו לבקש שתוך חודש ימים יתקיימו דיונים בין משרד התיירות למשרד האוצר ביחס לפתרונות שקשורים לזה

דוד ביטן:  זה לא נושא דחוף כל כך, שיפוץ המלון בעוד חודשיים-שלושה

דוד ביטן:  זה דבר ראשון

דוד ביטן:  לגבי חברות התעופה, צריך להכניס גם את משרד התחבורה לעניין בהחלטה, לא רק משרד התיירות

דוד ביטן:       לפי מה שהבנתי, יש חברה אחת, אני לא אגיד את השם, שנמצאת בקשיים, היא לא יכולה לעבור את הדבר הזה, אתם צריכים להתייחס לזה

דוד ביטן:  אנחנו לא נגרום לחברה מסוימת, אל על זו לא הבעיה פה, לפשוט רגל או להתפרק בגלל העניין הזה

דוד ביטן:  פה אתם צריכים להיכנס לעניין

דוד ביטן:  יש חברה שעדיין יש לה הכבדה של ההלוואות של הקורונה

דוד ביטן:  זאת אומרת בגדול אתם צריכים להיכנס לזה כמה שיותר מהר, שלא ייווצר מצב שחברות תעופה יתמוטטו לנו פה

ולדימיר בליאק: הישראליות

דוד ביטן: הישראליות, ודאי, לא הגרמניות

דוד ביטן:  זה לגבי שני הסעיפים, חברת תעופה ומלונות, אין דחיפות בעניין, זה לא חייב להיכנס היום למתווה בוועדת הכספים, אבל - - -     

ולדימיר בליאק: ובבתי מלון?      

דוד ביטן: התייחסתי לבתי המלון, אתה לא היית

ולדימיר בליאק: בתי מלון, אתה מדבר על השיפוץ

ולדימיר בליאק:  מבחינת הדחיפות של השיפוץ

דוד ביטן: השיפוץ לא דחוף, זה רק אחרי המלחמה

דוד ביטן:  משרד התיירות הכניס סכומים קצת לא סבירים בעניין הזה, במיוחד שיש את הבעיה שחלק מהמלונות זקוקים לשיפוץ ממילא, אז אתה לא יכול להעמיס את הדבר הזה, לכן הם צריכים ל - - -     

ולדימיר בליאק: אתה גם לא יכול לעשות את ההפרדה, מה הבלאי שנגרם כתוצאה - - -     

דוד ביטן: לא, אבל צריכים להגיע להסדר, בתי המלון, משרד התיירות ומשרד האוצר, על העניין הזה

דוד ביטן:  זה לא עניין דחוף שצריכים לסיים את זה עכשיו

דוד ביטן:  הם יתחילו דיונים, אנחנו מבקשים שתגיעו להסדרים תוך 30 יום ואז זה יעבור חזרה אלינו

דוד ביטן:  זה לגבי העניין הזה

יעל דיין: יש עוד עניין שהיה במוקד ולא נגעת בו

דוד ביטן: אין צורך, זו ההחלטה שלנו

דוד ביטן:  זה המשך דיון מפעם שעברה, לא צריכים לדבר כל הזמן על אותו דבר

דוד ביטן:  לגבי העובדים, מה שאני מבקש, יש גם את העובדים של החברות, איסתא וכל מיני חברות, שאין להם היום עבודה בכלל, גם הישראלים לא יוצאים לחו"ל וגם לא מגיעים, אין תיירות בקיצור

דוד ביטן:  ויש את מורי הדרך, שזה מספר מאוד גדול, בערך 3,000, אמרתם? חלק ממורי הדרך הם מבוגרים מעל גיל 67, זו עבודה שנייה

דוד ביטן:  אני מבקש שתיתן לנו תשובות שקשורות גם ליציאה לחל"ת, גם לעובדים, גם למורי דרך, גם לאלה שעובדים עם חשבונית והם לא עובדים שכירים, זה אני רוצה תשובות שקשורות לתיירות, מה נתתם בכל הארץ והאם זה מספק בנושא הזה

גל ברנס: בוקר טוב

גל ברנס:  במתווה כרגע מוסדרים שני נושאים, מוסדר מתווה החל"ת לשכירים שאין להם כרגע עבודה

גל ברנס:  ענף התיירות זה ענף שלמעט המלונות עם המפונים כנראה לא יפעל בזמן הקרוב ולכן הוסדר מתווה חל"ת מקל לכל העובדים, אבל הוא רלוונטי בעיקר לענפים כאלה כמו התיירות

גל ברנס:  המתווה מאפשר להוציא עובדים לחל"ת לזמן קצר יותר מהזמן הרגיל ולא מנכה להם כל מיני דברים שיש להם בשוטף, למשל ימי חופש לפני יציאה לחל"ת וכל מיני דברים כאלה

גל ברנס:  במובן הזה יש פתרון לעובדים

גל ברנס:       מבחינת אלה שעובדים כפרילנסרים או עצמאים, גם פה ניתן מענה במסגרת המתווה כתלות בהיקף הפגיעה במחזור כאשר עצמאי במחזור של 300,000 שקל בשנה שייפגע במחסור במעל ל-80% יקבל 14,000 לחודש ועצמאי שיהיה במחזורים קצת יותר נמוכים יקבל פחות בהתאמה, אבל בקירוב רוב העצמאים מקבלים אחוז מאוד ניכר מהמחזור שלהם, יותר גבוה מהמקבילה של דמי אבטלה לשכירים

דוד ביטן: מה שאתה אומר, שהנושא הזה פתור במסגרת המתווה הכלל ארצי

גל ברנס: כן

דוד ביטן: יש לכם התייחסות לעניין הזה? יש פה נציג של החברות האלה? אני לא רואה מורי דרך, אבל זה אותו דבר, זה לא משנה מבחינתי

טלי לאופר: הנושא של החברות שאין להם את המענקים ואת כל יתר הדברים כמו יתר החברות הפתרון של החל"ת לא עוזר

דוד ביטן: לא הבנתי, למה זה לא עוזר?      

טלי לאופר: אני אסביר

טלי לאופר:  לכל יתר החברות, הן בענף התיירות והן מחוץ לענף התיירות, שנכנסות למתווה יש אפשרות לקבל מענק בגין העובדים שהם משאירים וככה הם משמרים את העובדים

טלי לאופר:  החברות שלא נכנסות למתווה ומעסיקות את רוב העובדים בענף יוציאו אותם לחל"ת ולא יצליחו לקבל אותם חזרה ביום אחרי, ראינו את זה בקורונה

דוד ביטן: מה שחשוב כרגע מבחינתי זה לתת משכורות לאנשים

דוד ביטן:  לגבי הצלת הענף או לא הצלה, זה דבר שאפשר לדון בו אחרי

טלי לאופר: חשבתי שזאת ישיבה על איך עוזרים לענף התיירות

טלי לאופר:  אז לעזור לענף התיירות זה לא להגיד שכל החברות האלה - - -     

דוד ביטן: לא, תסלחי לי, ברגע שהבעיה של העובדים נפתרת אז היא נפתרת כרגע

טלי לאופר: אבל היא לא נפתרת כי הם גם רוצים מקומות עבודה לחזור אליהם אחר כך

דוד ביטן: אני לא מבין למה לא

דוד ביטן:  כל המלחמה זה חודשיים, נכון? לא מדברים על יותר מזה, נכון? אם לא, אז יצטרכו לשבת עוד הפעם על העניין הזה

דוד ביטן:  אף אחד לא מדבר עכשיו על יותר משלושה חודשים מלחמה

דוד ביטן:  אם יהיה יותר אז יהיו דיונים בכנסת ובממשלה ובכל מקום על העניין הזה

דוד ביטן:  באתם וטענתם על מורי הדרך וגם על העובדים, זה דבר שנפתר במסגרת הנושא הכללי

דוד ביטן:  אתם לא שונים בעניין הזה

טלי לאופר: אנחנו שונים כי החזרה שלנו תהיה יותר ארוכה, אנחנו שונים בזה

טלי לאופר:  ועוד פעם אני אומרת, אדוני, אני לא רוצה שנהיה שונים, החברות הגדולות רוצות לקבל בדיוק כמו כל החברות במשק, לא רוצות להיות שונות, איפה זה? עד עכשיו אף אחד עוד לא התחיל לתת תשובה לשאלה מה החברות האלה שונות מחברות אחרות

טלי לאופר:  התשובה היחידה שהייתה זה היה גם בקורונה

טלי לאופר:  זו תשובה? דפקו אותם בקורונה וידפקו אותם גם עכשיו? זה תשובה של מדינה ללמה עסקים שמשלמים מיליארדים מיסים צריכים להישאר בלי שום מענה? לא רוצה שום דבר מיוחד, רוצה שהחברות האלה יקבלו מה שחברות שהן ב– מה ההבדל בין חברה ב-399 מיליון או 401 מיליון?      

דוד ביטן: רגע, בואי נחלק את זה

דוד ביטן:  לגבי העובדים שדיברתם, גם לגבי מורי הדרך וגם העובדים, הנושא הזה במסגרת המתווה הכללי נפתר, כמו כל העובדים

דוד ביטן:  אין הבדל בין - - -      

טלי לאופר: זה לא נכון, אדוני, כי בחברות האחרות יש להם זכות להישאר בעסק שלהם, פה אין להם את הזכות הזאת

טלי לאופר:  לוקחים להם את הזכות להישאר בעסק שלהם

דוד ביטן: נפתר במסגרת הכללית

דוד ביטן:  עכשיו את באה בטענה אחרת ואת אומרת לי, ברגע שהם יילכו לא נוכל להחזיר אותם

דוד ביטן:  זו הטענה שלך, את רוצה לזה פתרון, נכון?      

טלי לאופר: גם

דוד ביטן: זו הטענה, כי לגבי העובדים אין לך טענה

טלי לאופר: גם, יש לי

דוד ביטן: לא, לגבי המשכורת של העובדים, זה במסגרת הכללית, אין הבדל בין מורה דרך לבין אדם אחר שעובד עם חשבונית או עובד שכיר לבין עובד שלכם או עובד של מישהו אחר

דוד ביטן:  אין הבדל, אי אפשר לפתור רק לכם את הבעיה, לקבל משכורת יותר גבוהה מעובדים אחרים שעובדים במקום אחר

דוד ביטן:  יש לך תשובה לגבי מה שהיא אומרת לגבי השאלה השנייה?      

גל ברנס: כן

גל ברנס:  יש כרגע מחסור בהרבה משרות במשק, גם בחקלאות, גם בבניין וגם בתעשייה וגם בקמעונאות ומבחינה כלכלית עדיף שהעובדים יוכלו למצוא עבודה אחרת ולא יהיו כבולים למעסיק שלא צריך אותם בימים אלה

גל ברנס:  ראינו אחרי הקורונה שמהר מאוד ברגע שבוטלו כל הטבות החל"ת המשק חזר לתעסוקה מהר מאוד ולכן אנחנו לא חוששים בהיבט הזה שכל העובדים אחרי זה יחזרו לענפים, ימצאו עבודה, גם מי שייצא לחל"ת

גל ברנס:  ראינו את זה אחרי הקורונה קורה מהר מאוד ברגע שפתחנו את המשק ואפשרנו לו לעבוד

טלי לאופר: אדוני, באמת, עובד שהוא סוכן נסיעות במשך 30 שנה בחיים שלו, אני שואלת שאלה נורא פשוטה, למה עובד בחברת אמסלם, יש לך פה נציג מאמסלם, לא מגיע לו להישאר בעבודה שלו כמו עובד בחברת דיזנהאוז שכן נכנסת למענק, למה? למה לא מגיעה לו את הזכות שהמעסיק שלו ישאיר אותו בעבודה שהוא גדל עליה 30 שנה, שהוא ממוקצע בה, שהוא הודרך בה, שהוא למד אותה? למה?      

דוד ביטן: גל, עובד שהוא עובד אצלם, מה ההבדל? הוא יכול לצאת לחל"ת, לקבל את המשכורת? זה מה שאתה טוען?      

גל ברנס: כן

דוד ביטן: ואם הוא יהיה רשום אצלם בעבודה הוא לא יכול לקבל את הדבר הזה?      

גל ברנס: מעסיק שמעל 400 מיליון מחזור, הוא לא יוכל לקבל את המענק - - -      

דוד ביטן: כל מעסיק מעל 400 מיליון?      

גל ברנס: כל מעסיק מעל 400 מיליון לא יוכל לקבל את המענק - - -      

ולדימיר בליאק: שזה כולל כרגע גם איחוד עוסקים

טלי לאופר: רק תשאל למה

טלי לאופר:  השאלה היא למה, אדוני

טלי לאופר:  עוד לא קיבלנו תשובה למה

דוד ביטן: זאת ההחלטה הכללית לגבי מעל 400

דוד ביטן:  אם ועדת הכספים תשנה את זה, זה יחול גם עליכם

דוד ביטן:  זאת אומרת בגלל שזה מעל 400 מיליון איזה מענק הם מקבלים?      

גל ברנס: מי שבמחזור של מעל 400 מיליון ושימר עובדים, המשיך לשלם להם שכר, יכול לקבל השתתפות של 75% של המדינה בשכר, תלוי בהיקף הפגיעה

טלי לאופר: כשהיקף הפגיעה הוא 100%

אורי אור: תן לי את זה ב-400

אורי אור:  תן לי גם את זה

טלי לאופר: וגם מענק הוצאות הם לא מקבלים

טלי לאופר:  זאת אומרת גם את זה הם לא מקבלים וגם את זה הם לא מקבלים

גל ברנס: מי שמעל 400 מיליון, לבקשת ועדת הכספים אתמול הרחבנו את קרן ההלוואות בערבות מדינה מ-500 מיליון למיליארד

דוד ביטן: מי שעד 400 מיליון, מה הוא מקבל?      

גל ברנס: מי שעד 400 מיליון ונפגע במחזור מקבל השתתפות בשכר בהיקף של 75% מהשכר

דוד ביטן: זאת אומרת הם מקבלים את הכסף והם משלמים לעובדים?      

גל ברנס: כן, אבל חלק מהכסף, 75% כפול היקף הפגיעה

טלי לאופר: היקף הפגיעה הוא 100%

דוד ביטן: מספיק כבר עם זה

דוד ביטן:  מה את רוצה, לקבל את הכול?      

טלי לאופר: משהו

דוד ביטן: לא הבנתי את העניין הזה

דוד ביטן:  מה, 100%? לא נותנים לאף אחד 100%, למה אתם מגיע לכם משהו אחר?          

טלי לאופר: לא רוצה 100%

דוד ביטן: אז תני לי רגע לברר

טלי לאופר: הוא אומר שכלום הם לא מקבלים

דוד ביטן: צאי החוצה, בבקשה

טלי לאופר: לא, די נו

דוד ביטן: את רוצה שאני אוציא אותך? אני אוציא אותך, מספיק כבר

טלי לאופר: סתמתי

דוד ביטן: אני רוצה להבין, אלה של 400 מיליון שקל מקבלים מענק והם משלמים לעובדים?      

גל ברנס: מי שירצה להשאיר את העובדים, זה בדרך כלל מי שעובד שלו כבר חוזר לעבוד בנובמבר, כי לא סביר שתרצה להמשיך לשלם לעובד למשך הרבה זמן ולספוג הפסד של השכר שלו

גל ברנס:  בקורונה ראינו שהעדיפו להעביר אותם לחל"ת, שהמדינה תשלם את השכר שלו

דוד ביטן: והם לא יכולים לעשות את זה בגלל שהם מעל 400 מיליון, נכון?      

גל ברנס: נכון, אבל הם גם כנראה יהיו בטווח הארוך של העסקים הסגורים ואנחנו אומרים גם מבחינה כלכלית במקרה הזה עדיף למשק שהעובדים יהיו בחל"ת, יוכלו כרגע למצוא עבודה אחרת ולחזור לעבודה שלהם

דוד ביטן: לא, אבל זה לא יקרה

דוד ביטן:  אנחנו לא מדברים פה, כמו בקורונה, על שנה וחצי, אנחנו מדברים כרגע גג על שלושה חודשים אז מה יש לו לחפש עבודה אחרת? זה לא טיעון

דוד ביטן:  הבעיה היא באופן כללי, שוועדת הכספים צריכה לקבל החלטה מה קורה עם אלה שמעל 400 מיליון

דוד ביטן:  ברגע שהחלטתם ש-400 מיליון זה הגג של העניין ויש חברות פה שהן מעל 400 מיליון אז הם לא יכולים לקבל את ה –      

ולדימיר בליאק: אז קודם כל יש פה סוגיה של איחוד עוסקים שעוד לא נפתרה

טלי לאופר: אצלנו אין איחוד

ולדימיר בליאק: אני יודע

ולדימיר בליאק:  בענף התיירות זה מקרה ייחודי, לכן ביקשו לגבש מתווה נפרד

ולדימיר בליאק:  אז יכול להיות, אני מעלה את זה כהשערה, שאת ענף התיירות צריך להחריג מהנושא הזה, כי ענף התיירות בהקשר הזה הוא לא דומה למסחר והוא לא דומה לבנקאות והוא לא דומה לחברות ביטוח

דוד ביטן: מה שאני ביקשתי מהאוצר, כרגע התשובה היא שלילית, אבל נדון בזה היום, רוב החברות האלה הן חברות שהן מתווכות של כסף, זאת אומרת המחזור שלהן הוא מחזור דמיוני ללא סיבה

ולדימיר בליאק: נכון, מנופח

דוד ביטן: זה ההבדל פה

דוד ביטן:  זאת אומרת בגדול הם מקבלים כסף, משלמים למלון, משלמים ל - - -     

ולדימיר בליאק: נכון, השאלה איך אתה מגדר את האירוע

דוד ביטן: אז הם אומרים שזו בעיה רוחבית מבחינתם, שאם הם יאפשרו את זה יש עוד חברות כאלה במקומות אחרים

אורי אור: כבוד היושב ראש, אפשר לומר משהו? מדובר בשבע חברות, זה מה שמדובר, שבע חברות בענף

דוד ביטן: הבעיה היא בעיה רוחבית

אורי אור: כן, אבל צריך להבין, אם אנחנו מעסיקים 550 עובדים וחברה אחרת של 400 מיליון מעסיקה 300 עובדים, אדוני היושב ראש, נניח חברה - - -     

דוד ביטן: כמה עובדים יש לך?      

אורי אור: 550 עובדים, בצפון, בטבריה

דוד ביטן: אבל העובדים ימשיכו לקבל, הבעיה היא של החברה שלכם כרגע

אורי אור: לא, אבל יש רק שבע חברות, אתה מגדר את כל הסיכון

ולדימיר בליאק: שבע חברות בענף התיירות?      

אורי אור: כן, שבע חברות בענף התיירות

יעל דיין: לא, לא בענף התיירות, גם אצלנו יש

אורי אור: לא, אני מדבר בסוכנויות - - -      

יעל דיין: ענף התיירות זה הרבה יותר

ולדימיר בליאק: נכון

ולדימיר בליאק:  בסדר, הוא מתכוון לתיירות במובן הרחב

טלי לאופר: אנחנו משרדי נסיעות

אורי אור: משרדי נסיעות, כן

אורי אור:  מה שאני מציע, כבוד היושב ראש, נניח שגם אם הוא רוצה להחריג אותי, בלי שום סיבה, אז למה שלא ייתן לי את המינימום? למה שלא יגיד אתה כמו 400 מיליון, תן לי להחזיק 300 עובדים מתוך ה-550

אורי אור:  תן לי משהו

אורי אור:  בגלל שיש לי עשרה ילדים אני לא מקבל קצבה גם על החמישה הראשונים? מה זה הדבר הזה, ריבונו של עולם? זה לא הגיוני, לא מקצועי בעליל

אורי אור:  איך הם עושים דבר כזה? במחי יד זורקים אנשים לכלבים, מה זה?      

דוד ביטן: לא, לא זורקים, מקבלים - - -      

אורי אור: לא, אי אפשר להשאיר אדם כזה מקצועי - - -      

דוד ביטן: רגע, קח בחשבון שגם אנחנו מבינים קצת, לא הרבה

דוד ביטן:  לא זורקים אף אחד לכלבים, נותנים להם, אבל אתם אומרים שפוגעים בחברה מכיוון שאנשים יעזבו

דוד ביטן:  זה לא זורקים אף אחד, אף אחד לא נזרק לכלבים

אורי אור: אבל 550 עובדים, צריך לשלוח אותם הביתה

אורי אור:  אז אם הוא אומר שאפשר לשמר בחברה של 400 מיליון שמעסיקה 300 עובדים, תן לי ל-300

דוד ביטן: ומה תעשה איתם?      

אורי אור: אני אשאיר את ה-300 האלה, אני אכשיר אותם

אורי אור:  קודם כל אני אכשיר אותם, אני אעשה הכשרת פנים, אני מכניס יד לכיס

אורי אור:  אני שם כסף גם מהכיס ואני מכשיר אותם, יש לי שבעה סניפים ברחבי העולם, אז אני אעביד אותם בשעות הלילה המאוחרות ואני אעשה משהו

טלי לאופר: אדוני, בסוף אם אתה רוצה להסתכל על העובדים אנחנו מפלים, עובד שעובד בחברה מעל 400 לא יכול להישאר בעסק

דוד ביטן: זה בבסיס ככה

דוד ביטן:  את צודקת

טלי לאופר: זו אפליה, אפליה קשה

דוד ביטן: אז תגישו בג"צ, זה בבסיס

טלי לאופר: אנחנו נגיש, אבל חבל, למה צריך ללכת לבג"צ?      

דוד ביטן: זה בבסיס ככה, שחברות מעל 400 מיליון הן לא במסגרת ה - - -      

אורי אור: אבל מדובר בענף ייחודי שהמל"ל אפילו אמר, לא צריך לצאת לחו"ל בגלל המצב הזה

אורי אור:  זה ענף ייחודי, זה לא ענף כמו כל הענפים

אורי אור:  שבע חברות

דוד ביטן: אוקיי, תרשום ככה, שהבעיה של החברות בענף התיירות היא אמנם בעיה ייחודית כי רובם הן מתווכות של כסף ולכן המחזור הוא מחזור לא אמיתי, בניגוד לחברות אחרות

דוד ביטן:  הוועדה סבורה שבמקרה הזה ניתן ליישם הסדר אחר שלפיו במקום להתחשב במחזור יתחשבו בחלק היחסי שנשאר לחברות

ולדימיר בליאק: ברווח הגולמי

דוד ביטן: זאת אומרת אם המחזור הוא 400 ו-30 מיליון או 40 מיליון הם מקבלים במסגרת ואת השאר הם מעבירים הלאה, אז המחזור שלהם לצורך הפיצוי הוא 40

טלי לאופר: שיקבלו את הגג של חברות עד 400

דוד ביטן: זו הדעה שלנו

דוד ביטן:  יחד עם זה מכיוון שמדובר בבעיה רוחבית של כל החברות שמעל 400 מיליון צריכה להיות התייחסות ספציפית בעניין של ועדת הכספים

דוד ביטן:  זה מה שאני יכול לקבל

דוד ביטן:  אנחנו מעבירים את זה לוועדת הכספים

אורי אור: אדוני היושב ראש, תן לנו כמו 400 מיליון

דוד ביטן: לא, אתה לא יכול ליהנות פעמיים, אתה טוען משהו שקשור, גם בהתייחסות למענק שמגיע לך ההתייחסות לא תהיה לפי 400 אלא לפי מה שנשאר לך

אורי אור: לא רוצה מענק, רוצה רק לשמר עובדים

טלי לאופר: חברות עד 400, אבל זה לא יקרה, הוא מחזיר את זה לוועדת הכספים

דוד ביטן: מורי דרך, יש לכם הערה למה שאמר הנציג של האוצר? אתם מקבלים כמו כולם, גם אם הם עובדים עם חשבונית, נכון?      

גל ברנס: כן

דוד ביטן: אני רואה את זה כדבר שהוא פתור כמו כל העובדים

יעל דיין: אני רוצה עוד מילה על המתווה, אני מהמלונות

יעל דיין:  הזכרת את המתווה בקשר למלונות, עברת את הסעיפים, אמרת שהנושא של השיפוץ יהיה תוך 30 יום, הבנתי

יעל דיין:  נושא שכן עלה במתווה של משרד התיירות ולא התייחסת אליו זה הסיפור של הנחות בארנונה, מים ושפכים

דוד ביטן: לא, זה אנחנו לא מאשרים

יעל דיין: תן לי לפחות להציג את הטיעון אולי

דוד ביטן: לא מקבלים את ההמלצה

יעל דיין: למה לא מקבלים את ההמלצה?      

דוד ביטן: ככה, כי אין צורך בזה

יעל דיין: למה אין צורך בזה?      

דוד ביטן: כי אתם מקבלים את הפיצוי

דוד ביטן:  אתם לא יכולים גם לקבל את הפיצוי וגם לא לשלם את התשלום

יעל דיין: איזה פיצוי? אנחנו לא מקבלים פיצוי

יעל דיין:  על מה אנחנו מקבלים פיצוי?      

דוד ביטן: לא מקבלים את ההמלצה הזאת

יעל דיין: איזה פיצוי אנחנו מקבלים?      

דוד ביטן: זאת המלצה לא במקום, לתת לכם עכשיו פטור מארנונה כמעט מלא

יעל דיין: לא ביקשנו פטור, ביקשנו הנחה חד פעמית על הרבעון האחרון של 2023

יעל דיין:  הנימוק הוא שמלונות כרגע לא משמשים כעסק אלא כבית ולכן ביקשנו - - -     

דוד ביטן: אני לא מבין את זה, הדיון הזה קצר, אני לא מחדש את הדיון

דוד ביטן:  היה דיון אתמול, אמרתי לכם - - -      

יעל דיין: לא, אבל לא התייחסת

יעל דיין:  אם החלטת לא להתייחס לפחות תאמר את זה

דוד ביטן: לא, לא מקבלים את ההמלצה הזאת של משרד התיירות

דוד ביטן:  לא מקבלים, הם ישלמו את מה שהם צריכים ויקבלו פיצוי אם מגיע להם

יעל דיין: איזה פיצוי? תסביר לי איזה פיצוי

דוד ביטן: גמרתי את הנושא הזה

יעל דיין: אבל אני לא מבינה על מה אתה מדבר ברמת פיצוי כי פה לא דיברת על פיצוי

דוד ביטן: לא מקבלים את ההמלצה, זה הכול

דוד ביטן:  יש בעיה אחרת ותיכף אנחנו נעלה פה את רשות שדות התעופה

דוד ביטן:  הטענה של משרד התיירות שיש חברות של השכרת רכב לתיירים שבתקופה הזאת הם מחנים בחניה של רשות שדות התעופה, משלמים כסף לרשות שדות התעופה והם מבקשים שאת זה נבטל להם

איתי עצמון: הם דיברו על שני דברים, גם משרדים וגם חניות

קארין אלהרר: לבטל את התשלום לחניון?      

דוד ביטן: משרדים זה משרדים, זה לחודשיים

קארין אלהרר: לא הבנתי מה הם ביקשו

דוד ביטן: הם ביקשו לפטור אותם מהתשלום לחניה, שזה סכום כנראה לא קטן מבחינת רשות שדות התעופה

דוד ביטן:  היום דיבר איתי יושב ראש ועד העובדים של רשות שדות התעופה, הם הגיעו להסדרים עם האוצר לגבי כל מיני דברים שקשורים לרשות שדות התעופה, הם אומרים שהם לא מוכנים לוותר על העניין הזה

דוד ביטן:  נעלה את רשות שדות התעופה, הם צריכים להיות בזום

אלון שוסטר: זה דרך להקל על החברות

דוד ביטן: בוא נראה מה הם אומרים

דוד ביטן:  אנחנו נרצה התייחסות שלך

ולדימיר בליאק: השאלה אם זה הוצאות קבועות

אמנון כהן: בוקר טוב לכם

דוד ביטן: שמעת מה שאמרתי או שאני צריך לחזור על זה? שמעתם את הבקשה?      

זוהר אגמון: מדבר זוהר, סמנכ"ל המסחר של רשות שדות התעופה

זוהר אגמון:  שמענו את הבקשה

דוד ביטן: הנושא של השכרת משרדים היא לא טענה שמתקבלת, לגבי הנושא של החניות

זוהר אגמון: יש לחברות השכרת הרכב במסגרת החוזה שלהם מקום חניה שהם יכולים להחנות בו רכבים

זוהר אגמון:  חברות השכרת הרכב פנו אלינו בבקשה להוסיף רכבים כי לא משכירים רכבים עכשיו ברחבי הארץ, להוסיף רכבים לחניה

זוהר אגמון:  הסכמנו לעשות את זה בעלות מופחתת משמעותית, פחות מארבעה שקלים

דוד ביטן: אני לא מצליח לשמוע אותך

זוהר אגמון: חברות השכרת הרכב שפועלות בנתב"ג זכאיות במסגרת החוזה שלהם לחניה למספר רב של רכבים ללא תשלום נוסף מעבר לתשלומים הרגילים שלהם

זוהר אגמון:  בנוסף הם פנו עכשיו לרשות וביקשו מאיתנו להחנות רכבים נוספים כתוצאה מאי השכרת רכבים, מפעילות של רכבים שלהם ברחבי הארץ, בין היתר לתיירים אבל גם לאחרים

זוהר אגמון:  אנחנו נענינו לבקשה הזאת בעלות מופחתת, בעלות שהיא פחות מ-10% מעלות החניה

זוהר אגמון:  אני מזכיר, חברות השכרת רכב יכולות לחנות בכל מקום ברחבי הארץ, לאו דווקא במתקני הרשות, אנחנו נענינו לזה במחיר מאוד מאוד נמוך, עשינו להם הקלה מאוד משמעותית, כמו שאמרתי, מעל 90%

דוד ביטן: הם משלמים 10% מהרגיל?      

זוהר אגמון: כן, פחות מ-10% בחניוני הרשות לטווח ארוך

זוהר אגמון:  זה למעשה הקלה מאוד מאוד משמעותית שנתנו להם

דוד ביטן: אז מה הדרישה? יש פה נציג של החברות האלה? אם זה רק 10% אני לא רואה בכלל טעם להיכנס לזה

דוד ביטן:  הם מקבלים הנחה משמעותית אז זה יורד מהפרק

דוד ביטן:  משרדים אנחנו לא מקבלים, וגם חניות, לאור ההנחה המשמעותית שעשו רשות שדות התעופה אנחנו לא רואים טעם להיכנס לזה

אברהם בצלאל: מה העלויות של זה?      

דוד ביטן: כמה זה עלות של 10%?      

זוהר אגמון: העלות בחניוני שקלים זה 45 שקלים, הם מקבלים את זה בפחות מארבעה שקלים

דוד ביטן: אני לא מקבל את הטענה בגלל ההנחה המשמעותית שהם נותנים

קארין אלהרר: זה גם 10% וגם מקבלים פיצוי?     

דוד ביטן: לא, הפיצוי לא רלוונטי

דוד ביטן:  הפיצוי, נגיד עכשיו יש חברה אז יש את המתווה הכללי איך הם מקבלים פיצוי ומה הם מקבלים

דוד ביטן:  הם באו ואמרו שהנושא הזה של החניה, כיוון שהם לא עובדים אז הם צריכים לשים את המכוניות בחניה, הם שמים אותן ברשות שדות התעופה, זה עלות גבוהה, אז הם מקבלים הנחה משמעותית, 10%

דוד ביטן:  אז במסגרת הפיצוי הכללי יתייחסו לזה

קארין אלהרר: בסדר, אבל זה גם הוצאה

דוד ביטן: אם זה היה סכום משמעותי מבחינתם הייתי נכנס לזה

ולדימיר בליאק: הרי זה לא הוצאה קבועה, אז על ההוצאה הזאת הם לא יקבלו פיצוי

דוד ביטן: אבל זה רק 10%

ולדימיר בליאק: האם זה הוצאה קבועה או לא הוצאה קבועה?     

גל ברנס: המענק הוא לפי החוזים והתשומות, הוא לא לפי הוצאה קבועה או לא קבועה

גל ברנס:  זה נוסחה

דוד ביטן: למה אני אמרתי לך להישאר? יש טענה נוספת שמשרד התיירות מתייחס אליה וזה לגבי חברות הסעה

דוד ביטן:  הבנתי ממשרד האוצר שזו בעיה ארצית, זה לא רק בעיה של משרד התיירות, שבמתווה אתם לא נתתם על זה את הדעת

ולדימיר בליאק: איך הפכתי לנציג של הקואליציה?      

דוד ביטן: לא משנה, אני אגיד לך למה אני מדבר איתך

דוד ביטן:  לא כנציג הקואליציה אני מדבר איתך, אני מדבר איתך מתוך זה שאתה יושב שם, יש לך ידע, וגם כי אתה רואה חשבון אז יותר קל לי לדבר איתך על העניין הזה

דוד ביטן:  המצב הוא כזה שיש מכוניות שהם משלמים על זה ליסינג, ואז זה נכלל בתוך המתווה הארצי, ויש מכוניות שהן בבעלות שלהם והם לא משלמים ליסינג ואז זה לא נכנס להם בתוך החשבון של התשומות ואז הם אומרים שיכירו להם באופן וירטואלי ב- - -     

ולדימיר בליאק: בהוצאה הרעיונית?      

דוד ביטן: בהוצאה הרעיונית

דוד ביטן:  דיברתי על זה עם משרד האוצר, הם אומרים שבכל החברות בארץ הם לא עושים את זה

דוד ביטן:  מה העמדה שלך?      

ולדימיר בליאק: שלהכרה בהוצאה רעיונית יש השלכה רוחבית מאוד משמעותית על המתווה

דוד ביטן: אוקיי, אז אנחנו לא נלך איתם על זה

קארין אלהרר: לא, לא הבנתי

ולדימיר בליאק: בסוף אין לזה סוף

ולדימיר בליאק:  זו טענה אמיתית, אבל - - -      

דוד ביטן: טענה אמיתית, אבל היא חלה על כל החברות בארץ, לאו דווקא על תיירות, נכון? גם את זה אנחנו דוחים

דוד ביטן:       גל, דרך אגב שתדע, לגבי השיפוץ במלונות, משרד התיירות ממליץ להגביל את כל השיפוץ בארץ בסכום מסוים

דוד ביטן:  הם מציעים 400 מיליון, אבל אני לא נכנס לזה, זה משא ומתן בין משרד התיירות אליכם, אבל הם מבקשים שתוקם קרן, וזה יכול לעזור לחברות, לטיעון שלהם מראש, תוקם קרן הלוואות, הם כותבים למלונות ואני טוען באופן כללי, בערבות מדינה לשבע החברות האלה ואולי מלונות וכו'

דוד ביטן:  אני חושב שזה טיעון נכון ואתם צריכים להתייחס לעניין הזה במסגרת ההסכם הכללי

גל ברנס: עשינו את זה כבר אתמול, הגדלנו את הקרן בערבות מדינה ממגבלה של 500 מיליון שקל למגבלה של מיליארד שקל

דוד ביטן: לא, אבל זה לגבי כלל המשק

יעל דיין: זה לא לעסקים בסיכון

גל ברנס: נכון, זה מכניס את כל החברות שהן מעל 400 מיליון ועד מיליארד לתוך הקרן לערבות מדינה

יעל דיין: זה ערבות מדינה נמוכה מדי

דוד ביטן: איך אתם נותנים את ההלוואות האלה?      

גל ברנס: יש מסלול מיוחד של החשב הכללי, אנחנו ערבים ל-85% מכל הלוואה, אנחנו ערבים גם לכל תיק האשראי הבנקאי, אנחנו נותנים שם המון הקלות גם בירוקרטיות, בלי כל מיני עמלות ואגרות ואפשר להגיש במסלול מאוד פשוט

גל ברנס:  ההלוואה ניתנת גם בריבית יותר טובה כי אנחנו מגבים את הבנק מבחינת הערבות

דוד ביטן: תכתוב ככה, ביחס לבקשת משרד התיירות, אני אומר לא רק המלונות, אני מדבר גם על חברות תיירות רגילות שהן מעל 400 מיליון מכל מיני סיבות, במסגרת ההסדר שמול משרד התיירות תהיה התייחסות לעניין הזה כחלק מההסדר

דוד ביטן:       עוד משהו? אני יודע, אתם לא מרוצים, אבל זה מה שאפשר

דוד ביטן:  יש מתווה כללי שאתם חלק מהמתווה הכללי ולבעיות הספציפיות שלכם אני חושב שנתנו התייחסות

דוד ביטן:       תודה רבה, הישיבה מבחינתנו הסתיימה, אנחנו נוציא נייר בעניין הזה ואחר כך שר התיירות ואני נשב עם משרד האוצר היום על העניין הזה